text: Sygeplejerske og hjemmehjælper dømt for skødesløshed
  17 august 2015 kl. 08.09
  En 57-årig sygeplejerske og en 28-årig SOSU-assistent er i Retten i Sønderborg fundet skyldige i grovere skødesløshed ved ikke at have trukket en livløs mand op af en havedam.
  De er idømt bødestraf på henholdsvis 10.000 kroner og 5000 kroner.
  Manden, der er 82 år, blev fundet livløs med ansigtet i vandet i en havedam i landsbyen Stolbro ved Guderup på Als.
  De to kvinder er fundet skyldige i at lade ham ligge i stedet for straks at trække ham op af vandet og undersøge ham for livstegn. De burde også have iværksat genoplivningsforsøg og straks ringet efter hjælp på 112.
  Kvinderne har i retten forklaret, at de ikke var i tvivl om, at manden 
  var død, da de fandt ham. Derfor ringede de efter en vagtlæge.
  Det var i forbindelse med et tryghedsbesøg i mandens hjem, at han blev fundet livløs i havedammen.
  Det var sosu-assistenten, der skulle aflægge besøget, og da hun i første omgang ikke kunne finde manden, tilkaldte hun hjælp fra blandt andre den medtiltalte sygeplejerske. Da sygeplejersken kom, fandt de manden i havedammen.
  Anklagemyndigheden har rejst sagen mod kvinderne ved Retten i Sønderborg, efter at embedslægen havde rejst kritik af deres handlemåde.
  Sagen har drejet sig om, at de ved at undlade at trække manden op og forsøge genoplivning har overtrådt reglerne for sundhedspersonales autorisation.
  